UZNESENIE SÚDU PRE VEREJNÚ SLUŽBU (prvá komora)
z 20. apríla 2007
Vec F‑13/07
L
proti
Európskej agentúre pre lieky (EMEA)
„Úradníci – Invalidita – Posudková komisia – Zamietnutie zvolania – Zjavná neprípustnosť“
Predmet: Žaloba podaná podľa článku 236 ES a článku 152 AE, ktorou L navrhuje zrušenie rozhodnutia EMEA z 31. marca 2006, ktorým sa
zamieta žiadosť žalobcu o vytvorenie posudkovej komisie, ako aj, pokiaľ je to potrebné, rozhodnutia z 25. októbra 2006 o zamietnutí
jeho sťažnosti proti tomuto rozhodnutiu
Rozhodnutie: Žaloba sa zamieta ako zjavne neprístupná. Každý účastník konania znáša svoje vlastné trovy konania.
Abstrakt
1.      Konanie – Rozhodnutie prijaté odôvodneným uznesením – Podmienky
(Rokovací poriadok Súdu prvého stupňa, článok 111; rozhodnutie Rady 2004/752, článok 3 ods. 4)
2.      Úradníci – Žaloba – Predchádzajúca administratívna sťažnosť – Lehoty
(Služobný poriadok úradníkov, článok 90 ods. 2)
1.      Domnienka zjavnej neprípustnosti stanovenej v článku 111 Rokovacieho poriadku Súdu prvého stupňa sa neuplatňuje iba na prípady,
v ktorých je nedodržanie pravidiel v oblasti prípustnosti tak zjavné a očividné, že nie je možné uviesť nijaký závažný argument
na podporu prípustnosti, ale aj na prípady, v ktorých sa rozhodovacie zloženie po prečítaní spisu považuje za dostatočne oboznámené
s vecou prostredníctvom písomností spisu a je úplne presvedčené o neprípustnosti žaloby, najmä z dôvodu, že táto nerešpektuje
požiadavky stanovené ustálenou judikatúrou a navyše sa domnieva, že pojednávanie by nemohlo priniesť v tejto súvislosti nijaký
nový prvok. V takom prípade zamietnutie žaloby odôvodneným uznesením nielen prispieva k úspornosti konania, ale tiež šetrí
výdavky účastníkom konania spojené s uskutočnením pojednávania.
(pozri body 20 a 21)
Odkaz:
Súd pre verejnú službu, 27. marca 2007, Manté/Rada, F‑87/06, neuverejnený v Zbierke, bod 16
2.      Od oznámenia rozhodnutia administratívy osobe, ktorá je oprávnená zastupovať úradníka, napríklad manželovi, začína plynúť
trojmesačná lehota na podanie sťažnosti stanovená v článku 90 ods. 2 služobného poriadku. V tejto súvislosti je irelevantné,
k akému dňu sa úradník skutočne dozvie o rozhodnutí, pretože závisí od náhodných okolností súkromnej povahy nezávislé od starostlivosti,
s ktorou administratíva oznámila toto rozhodnutie a o ktorom nemôže predložiť dôkazy.
(pozri body 30 a 32)
Odkaz:
Súd prvého stupňa, 3. júna 1997, H/Komisia, T‑196/95, Zb. VS s. I‑A‑133, II‑403, body 32 až 35